Katjie stop verkeer op hoofwegSmudge (Foto: National Highways via BBC) Die verkeer op ’n snelweg by Doncaster, Engeland, is tot stilstand gebring weens ’n katjie wat op die middelman gestrand was. BBC berig motoriste het die katjie Saterdag tussen twee aansluitings op die M18-snelweg naby Doncaster opgemerk en die nooddienste ontbied. Verkeersbeampte Gavin Buffam van National Highways het tot die katjie, wat Smudge gedoop is, se redding gekom. ’n Padblokkade is ingestel om die verkeer te stop sodat Buffam die katjie kon red. Buffam, wat Smudge as “’n vurige dingetjie” beskryf, het die katjie teen die beton middelman gevind. Smudge is na die verkeersagentskap se depot geneem (Foto: National Highways via BBC) “Ek het die katjie probeer gryp, maar dit het weggehardloop. So vir my eie veiligheid, die veiligheid van padgebruikers en natuurlik die katjie, is ’n padblokkade ingestel om die verkeer te stop sodat ek die katjie kon red,” het Buffam aan plaaslike media gesê. Buffam het Smudge ná ’n gespook eindelik in die hande gekry. Die katjie het egter nie dadelik dankbaar voorgekom nie, sê Buffam. “Toe dit in die motor sit, het dit my vingers ’n paar keer probeer byt.” Smudge is na die verkeersagentskap se depot geneem. Een van Buffam se kollegas het die kat daarna huis toe geneem waar hy skoongemaak en gevoer is. Die katjie sal na die People’s Dispensary for Sick Animals (PDSA) geneem word, wat na sy mikroskyfie sal kyk in ’n poging om dit met sy eienaar te herenig. As daar bevestig word dat Smudge ’n mannetjieskat is, sal dit na sy redder vernoem word: Little Gav.